Километр мелуани 6,2-кIэ тпэIэщIэу
Дызэрыт мазэм и 29-м ЩIы Хъурейм блэлъэтынущ «1998 OR2» астероид абрагъуэр, лажьэ къыдимыгъэкIыу.
И хьэлъагъ-и инагъкIэ нэхъ шынагъуэхэм хабжэ «1998 OR2» мывэ къыр дзакIэшхуэр ди планетэм гъунэгъу къыхуэхъуным мы зэманым къэнэжар, ар зытет гъуэгуанэм псынщIагъэу щызэрихьэм тетщIыхьмэ, тхьэмахуитI иримыкъущ.
Астрономхэм зэрыжаIэмкIэ, махуипщI хуэдиз дэкIмэ, хьэршым къыщекIуэкIхэм щыгъуазэ уахуэзыщI онлайн IэмалымкIэ е телескоп къызэрыгуэкIхэмкIэ къыр дзакIэ абрагъуэ игъазэр зрагъэлъагъуфынущ, хуейхэм абы къидзыж нурым кIэлъыплъкIэрэ.
НАСА-м и «Астероид сыхьэтхэр» программэм телажьэ щIэныгъэлI- хэм Твиттерым и зы напэкIуэцIым къыщыхагъэщащ (Daily Express хъыбарегъащIэ IуэхущIапIэм зэбгригъэх псалъэмакъ узыгъэпIейтейхэм пэджэжу) «1998 OR2» астероид абрагъуэр мэлыжьыхьым и 29-м, лажьэ къыдимыгъэкIыу, ЩIы Хъурейм зэрыблэлъэтынур, километр мелуани 6,2-кIэ, е нэгъуэщIу жытIэмэ, нэхум секунд 20-м и кIуэцIкIэ зэрызидз гъуэгуанэм хуэдизкIэ тпэIэщIэу.
Зи гугъу тщIы IуэхущIапIэм и IэщIагъэлIхэм зэрыжаIэмкIэ, астероидым и бгъуагъыр километр 1,8-м къыщыщIэдзауэ 4,1-м ноблагъэ. Asteroid Watch сайтым зэрыщытлъагъущи, 1998 OR2 мывэ дзакIэшхуэр ди планетэм зэрыблэлъэтыну жыжьагъэр ЩIы Хъуреймрэ Мазэм-рэ я зэхуаку дэлъ гъуэгуанэм нэхърэ хуэдэ 16-кIэ нэхъыбэщ.
«Къыр дзакIэ абрагъуэу хьэршым къыщызылъэтыхь уафэщIыр дблэзыхыну лъагъуэр зыхуэдэр, шэч къызытумыхьэжын хуэдизу, щIэныгъэлIхэм зэхагъэкIащ, абы къыхэкIыуи дыщIэшынэн щыIэжкъым», — щатх Twitter напэкIуэцIым НАСА-м и хъыбарегъащIэ IэнатIэм щылажьэхэм.
Къыхэгъэщыпхъэщ мыри. Италием щыIэ Беллатрикс обсерваторэм и лэжьакIуэ, астрофизик Маси Джанлуко зэхигъэува Virtual Telescope проектым хэтхэр мазэм нэблэгъауэ кIэлъоплъ зы сыхьэтым и кIуэцIкIэ километр мин 31-рэ зи кIыхьагъ гъуэгуанэ хьэршым къыщызэзынэкI мы-вэ «домбейм», щыгъуазэ зэрызыхуащI я телескопхэмкIэ трах сурэтхэр хъыбарегъащIэ IэнатIэхэм хузэбграгъэхыурэ.
КЪУМАХУЭ Аслъэн.
